CELEX: 32016D2133
Language: ro
Date: 2016-12-05 00:00:00
Title: Decizia de punere în aplicare (UE) 2016/2133 a Comisiei din 5 decembrie 2016 de încheiere a procedurii antidumping privind importurile de anumiți oxizi de mangan provenind din Brazilia, Georgia, India și Mexic

6.12.2016   
            
            
               RO
            
            
               Jurnalul Oficial al Uniunii Europene
            
            
               L 331/12
            
         DECIZIA DE PUNERE ÎN APLICARE (UE) 2016/2133 A COMISIEI
   din 5 decembrie 2016
   de încheiere a procedurii antidumping privind importurile de anumiți oxizi de mangan provenind din Brazilia, Georgia, India și Mexic
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9,
   întrucât:
   A.   PROCEDURA
   
   
      Deschiderea procedurii
   
   
               (1)
            
            
               La 17 decembrie 2015, Comisia Europeană (denumită în continuare „Comisia”) a deschis o anchetă antidumping cu privire la importurile în Uniune de anumiți oxizi de mangan provenind din Brazilia, Georgia, India și Mexic (denumite în continuare „țările în cauză”), în temeiul articolului 5 din Regulamentul (CE) nr. 1225/2009 al Consiliului (2) (denumit în continuare „regulamentul de bază”). Comisia a publicat un aviz de deschidere în Jurnalul Oficial al Uniunii Europene
                   (3) (denumit în continuare „avizul de deschidere”).
            
         
               (2)
            
            
               Comisia a deschis ancheta în urma unei plângeri depuse la 20 noiembrie 2015 de către Erachem Comilog SPRL (denumită în continuare „reclamantul”), unicul producător de anumiți oxizi de mangan din Uniune, reprezentând, prin urmare, 100 % din producția totală a Uniunii de anumiți oxizi de mangan. Plângerea conținea elemente de probă atestând existența unui dumping și a unui prejudiciu important cauzat de acesta, care au fost suficiente pentru a justifica deschiderea anchetei.
            
         
               (3)
            
            
               Comisia a invitat reclamantul, utilizatorii și importatorii, producătorii-exportatori cunoscuți din țările în cauză, precum și asociațiile cunoscute ca fiind afectate de deschiderea anchetei, să participe. Părților interesate li s-a oferit posibilitatea de a-și face cunoscute, în scris, punctele de vedere și de a solicita o audiere în termenul stabilit în avizul de deschidere.
            
         
               (4)
            
            
               Reclamantul, producătorii-exportatori din țările în cauză, importatorii și comercianții și-au făcut cunoscute punctele de vedere. Au fost ascultate toate părțile interesate care au solicitat acest lucru și care au demonstrat că există motive speciale care să justifice audierea.
            
         B.   RETRAGEREA PLÂNGERII ȘI ÎNCHEIEREA PROCEDURII
   
   
               (5)
            
            
               Printr-o scrisoare adresată Comisiei la data de 6 septembrie 2016, reclamantul și-a retras plângerea. În conformitate cu articolul 9 din regulamentul de bază, o procedură poate fi încheiată dacă plângerea este retrasă, cu excepția cazului în care încheierea ei nu este în interesul Uniunii.
            
         
               (6)
            
            
               Ancheta nu a revelat niciun motiv care să arate că o asemenea încheiere nu ar fi în interesul Uniunii. Prin urmare, Comisia consideră că prezenta procedură ar trebui încheiată.
            
         
               (7)
            
            
               Părțile interesate au fost informate în consecință și au avut posibilitatea de a prezenta observații. Nicio parte interesată nu a obiectat cu privire la încheierea procedurii.
            
         
               (8)
            
            
               Prin urmare, Comisia concluzionează că procedura antidumping privind importurile de anumiți oxizi de mangan provenind din Brazilia, Georgia, India și Mexic ar trebui să fie încheiată fără instituirea de măsuri.
            
         
               (9)
            
            
               Prezenta decizie este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036,
            
         ADOPTĂ PREZENTA DECIZIE:
   Articolul 1
   Procedura antidumping privind importurile în Uniune de oxizi de mangan (formula chimică: MnO) cu o puritate în greutate netă de 50 la sută mangan sau mai mult, dar mai puțin de 77 la sută mangan, provenind din Brazilia, Georgia, India și Mexic, încadrați în prezent la codurile NC ex 2820 90 90 și ex 2602 00 00 se încheie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 5 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 21.
   
      (2)  Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 343, 22.12.2009, p. 51), înlocuit de la 20 iulie 2016 de Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).
   
      (3)  JO C 421, 17.12.2015, p. 13.